text: Heidi vejede 125 kilo – nu vejleder hun DM-deltagere
  05 september 2017 kl. 13.37
  I weekenden afholdes Danmarksmesterskaberne i Bodybuilding og Fitness. En af trænerne bag deltagerne er Heidi Thisted fra Ansager.
  Da Heidi Thisteds vægt var på det højeste, vejede hun 125 kilo – og det var ikke muskler. Det gav mange udfordringer.
  - Jeg var ulykkelig indvendig, for livet var svært, da jeg var stor. Både cyklen og stolene i skolen var for små under mig. Jeg fyldte bare mere, siger personlig træner Heidi Thisted til TV SYD.
  Heidi Thisted, personlig træner, Ansager: "Jeg nyder at give noget fra mig, og jeg har overskuddet til det. Når jeg gør noget, så gør jeg det 200 procent."
  Nu har hun tabt sig og træner både sig selv og andre til Danmarksmesterskaberne i Bodybuilding og Fitness, der bliver afholdt denne weekend i Herning.
  - Jeg nyder at give noget fra mig, og jeg har overskuddet til det. Når jeg gør noget, så gør jeg det 200 procent, forklarer den personlige træner.
  Det var Heidis overvægtige søn, der fik hende til at ændre livsstil.
  - Jeg besluttede at sende ham på julemærkehjem, og i den forbindelse bestemte jeg mig for, at sætte mig ind i kroppens trivsel, anatomi og fysiologi, slutter Heidi Thisted.
  42-årige Heidi Thisted deltog selv i DM i 2015. Hun håber, at hun allerede til marts kan gå på scenen og vise sig frem igen.
  